<classify> MBIVU na mbichi kuhusu ukweli wa mali za viongozi wa umma wapatao 946, zinatarajiwa kujulikana wakati wowote kuanzia sasa baada ya Sekretarieti ya Maadili ya Viongozi wa Umma kukamilisha ripoti kuhusu ukaguzi wa mali hizo, na kuikabidhi kwa Rais John Magufuli.Ripoti hiyo itawasilishwa kwa Rais Magufuli ikitoa majibu juu ya mali hizo kama ambavyo viongozi hao walivyoziainisha katika fomu zao za mali na madeni, na baadaye ukaguzi wa mali hizo uliofanywa na sekretarieti hiyo kwa lengo la kuhakiki kilichojazwa katika fomu hizo.Juni 11, mwaka huu, Sekretarieti ya Maadili ya Viongozi wa Umma ilitangaza kuanza uhakiki wa mali na madeni kwa viongozi wa umma 500 kuanzia Agosti mosi, ili kuthibitisha uhalali wa mali zao.Akizungumza na gazeti hili wiki hii, Kamishna wa Sekretarieti ya Maadili ya Viongozi wa Umma, Jaji mstaafu Harold Nsekela alisema wako hatua za mwisho za kukamilisha kazi hiyo ya uhakiki iliyofanyika maeneo mbalimbali nchini.Tupo katika hatua za mwisho mwisho kabla ya kuikabidhi ripoti hiyo kwa Mheshimiwa Rais ambayo itabainisha kila kitu tulichokibaini baada ya kuwatembelea viongozi mbalimbali kwa lengo la kujiridhisha na kile walichokijaza katika fomu zao, muda si mrefu kila kitu kitakuwa wazi, alisema Jaji Nsekela.Kwa mujibu wa Jaji Nsekela, yapo mambo mengi wameyabaini kupitia ukaguzi huo ambayo hawezi kuyazungumzia kwa vile ni kinyume cha taratibu, na tayari yameshawekwa ndani ya ripoti.Aliongeza kuwa wananchi watajua ukweli kamili baada ya ripoti hiyo kufika mikononi kwa Rais. Katika mkutano wake na waandishi wa habari Juni 11, mwaka huu, Jaji Nsekela alisema uhakiki huo utazingatia matamko yaliyowasilishwa na viongozi hao 946 wa umma.Jaji Nsekela alisema lengo la uhakiki huo ni kuthibitisha uhalisia wa mali hizo kulinganisha na tamko la rasilimali na madeni, thamani halisi ya mali na namna mali hizo zilivyopatikana. Hili ni jambo la kisheria, si kwamba tunahakiki kwa kumtuhumu kiongozi yeyote na zoezi hili litawafikia wote, lazima wahakikiwe, alisema Jaji Nsekela.Tunaamini viongozi ni waadilifu, lakini kama itabainika wapo wadanganyifu, tutachukua hatua za kuwapeleka katika Baraza la Maadili, tunachotaka sisi ni uthibitisho wa umiliki wa mali ambazo mhusika anazo na uhalali wake kwa maana amezipataje, alieleza.Akizungumza jijini Dar es Salaam wiki hii katika kikao cha kupitia Rasimu ya Kanuni za Sheria ya Maadili ya Viongozi wa Umma, Jaji Nsekela sio viongozi wote nchini ni waaminifu kwani hata katika jedwali la wenza katika fomu ya matamko ya mali zao, hawalijazi.Aidha, imesema viongozi wengine hawataki taarifa zao za mali kupelekwa kwa wenza wao, jambo linaloonesha kuwa kuna tatizo kutoka ndani kwa viongozi hao. Kuhusu kama taarifa za matamko zinazopelekwa na viongozi hao ni za kweli, Jaji Nsekela alisema kuna tatizo katika eneo hilo, na viongozi sio wote waaminifu.Kwa mfano lile tamko kuna sehemu ya wenza wengine hawajazi, kuna wengine na hili tumelikuta tulipoenda kuhakiki, mtu na mwenza wake lakini wanaelekeza kuwa tarifa hizi usimwambie mwenzangu, alisema Jaji Nsekela na kufafanua kuwa maana yake toka ndani kuna tatizo.Katika hatua nyingine, Maadili amewataka viongozi wote walioteuliwa hivi karibuni kujaza na kuzirejesha fomu za tamko la maandishi lililoorodhesha mali wanazozimiliki na kuirejesha kabla ya Desemba 31, mwaka huu.Kwa mujibu wa Jaji Nsekela, agizo hilo limezingatiwa katika Kifungu cha 91a na c cha Sheria ya Maadili ya Viongozi wa Umma linalowataka kuzirejesha fomu hizo kwa Kamishna wa Maadili ndani ya siku 30 baada ya kupewa wadhifa, agizo ambalo pia hutakiwa kulitekeleza pale anapofikia mwisho wa kutumikia wadhifa wake.  <topic>: kitaifa 